**TUUSULAN KUNTA** Kokousmuistio 4/2015

Riihikallion kehittämistoimikunnan kokous

Aika: **24.8.2015 klo 18:00**

Paikka: Kertsi, Pellavamäentie 13

Paikalla: Heidi Farén (pj)

Pia Närhi (sihteeri)

Markus Meckelborg

Aulikki Baas-Kuronen

Jere Pulska

Mika Kolehmainen

Poissa: Jari Haavisto (muuttanut)

Ville Harju

Ritva Nuutinen  
 Esko Makkonen  
 Liisa Kirves

Laura Manninen

Asiantuntijavieraat: Nina Juutilainen, Metsälintu Pahkin ja Elina Ala-Nikkola / KUT

**ASIAT**

**1. Kokouksen avaaminen.**

Puheenjohtaja avaa kokouksen klo 18.05.

**2. Läsnäolijoiden toteaminen.**

Todetaan läsnäolijat. Todetaan, ettei kokous ole päätäntävaltainen.

**3.  Lähellä –hanke/ Taidebussi.**

Asiantuntijavieraat Nina Juutilainen, Metsälintu Pahkin ja Elina Ala-Nikkola Keski-Uudenmaan Teatterista kertovat opetus- ja kulttuuriministeriön rahoittamasta Lähellä-hankkeesta, jossa yhteistyökumppaneina ovat Tuusulan kunnan kulttuuripalvelut, Keski-Uudenmaanteatteri, Itä-Uudenmaan teatteri sekä Tuusulan taiteiden yö.

Metsälintu Pahkin kertoo hankkeen kahdesta kärjestä. Ensimmäinen, CULTURE ON THE MOVE, on kulttuuri- ja monitoimibussin kanssa tehtävä yhteistyö, jonka tavoitteena on tuoda kulttuuripalvelut lähelle kuntalaisia ja sitä kautta mahdollistaa kulttuuripalvelujen käyttäminen tarjoamalla kuntalaisille helposti saavutettavia, matalan kynnyksen kulttuurielämyksiä. Ideana on, ettei kuntalaisen tarvitse lähteä kauas kotoa tavoittaakseen kulttuuria. CULTURE ON THE MOVE –hanke on pilotti, jonka jalkautumisalueena on Riihikallio: hanke tuottaa sisältöä, kunta toimii rahoittajana. Kirjastotoimen kanssa on parhaillaan meneillään kirjastoauton lauantai-vuoroneuvottelut. Tavoitteena on, että Riihikallioon saadaan ylimääräinen kulttuuri- ja monitoimibussivuoro, joka kulkureitti kohdentuu Riihikallion ja ruotsinkylän alueelle. Hankkeella on oma Facebook-ryhmä: ”Culture On The Move CUMO”.

Kokoukseen osallistuneet toimikunnan edustajat ovat yhdenmielisiä siitä, että CULTURE ON THE MOVE on hieno hanke, joka on erittäin tervetullut Riihikallioon. Keskustellaan tiedonjakokanavista: Riihikallion, Rihan Mammojen ja Riihikallion koulun Facebook –sivut ovat laajalla sektorilla kohderyhmän tavoittava kanava.

Lähellä -hankkeen toinen kärki on kulttuurinetti, joka mahdollistaa esityksellisten kulttuuripalvelujen käyttämisen kotoa käsin reaaliajassa (live-streemaus) myös niille, jotka eivät muutoin pääse kulttuuripalvelujen äärelle (esim. seniorit).

Todetaan, että kulttuurinetin ajatus on linjassa Yrjö ja Hanna –säätiön toiminnanjohtajan Anni Lausvaaran ajatuksen kanssa liittyen kulttuuripainotteiseen Tuusulan toimipisteeseen (Riihikallion palvelukeskus). Metsälintu Pahkin sanoo olevansa yhteydessä Anni Lausvaaraan yhteistyökuvioiden rakentamiseksi.

Riha TMK haluaa tukea Lähellä- hanketta mainostamalla näkyvästi Lähellä-hankkeen osallistumista Riihikallio -päivään 4.9.2015. Hankkeen sisältöjen tuottamiseksi hankitaan kirjastoauto Riihikallio –päivään, jossa CULTURE ON THE MOVE järjestää sekä kyselytilaisuuden että logokilpailun.

4. **Riihikallio -päivä**

Rihan päivät järjestetään **4.9.2015 klo 18:00** Riihikallion koulun parkkipaikalla. Heidi Faren, Markus Meckelborg ja Liisa Kirves vastaavat tapahtuman esitteiden ja mainoskylttien tekemisestä. Tapahtumassa ovat mukana mm. kirjastoauto, Lähellä -hanke, Poliisi, seurakunta, Riihikallion koulun Tuki ry sekä Riihikallion pieni kirjasto. Lisäksi on kirpputoripöytiä.

Läsnäolevat toimikuntalaiset sopivat tehtävienjaosta seuraavasti: Heidi Faren on mukana Riihikallion koulun Tuki ry:n toiminnassa (disko), Markus Meckelborg vastaa   
Riihikallio -päivien koordinoinnista, Jere Pulska ja Hinauspalvelu Kuusi järjestävät tapahtumaan esittelyn, Aulikki Baas-Kuronen ottaa vastuulleen yhden kirpputoripöydän ja Mika Kolehmainen koordinoi polkupyöräkilpailua: ”Tuusulan kaunein polkupyörä”. TuusSport sponsoroi tapahtuman palkinnot. Poissaolevat toimikuntalaiset ilmoittavat Pia Närhille, minkä elementin he Riihikallio –päivään tuovat.

5. **Muut asiat**

Rakennushanke vanhan ostarin alueella alkaa, liikenneympyrä saadaan Riihikallioon rakennushankkeen myötä.

6. **Uuden kokousajan sopiminen**

Seuraavaksi kokousajankohdaksi ehdotetaan maanantaita **26.10.2015 klo 18.00**, paikkana Kertsi.

7. **Kokouksen päättäminen**

Puheenjohtaja päättää kokouksen klo 19:35.

Muistion vakuudeksi,

Pia Närhi

Riihikallion kehittämistoimikunnan sihteeri